আইন অমান্য করে জাতীয় সংসদে পাস হওয়া আইনের বিরুদ্ধে রাস্তায় নেমে ৪৮ ঘণ্টা ধরে নৈরাজ্য চালিয়েছে পরিবহন শ্রমিকরা। গত রবি ও সোমবার রাজধানীসহ সারা দেশে সাধারণ চালক, যাত্রী ও পথচারীদের তারা হেনস্তা করেছে গালে, মুখে ও পোশাকে কালি মাখিয়ে। নাগরিক ও শিক্ষার্থীরা গত সোমবার রাস্তায় নেমে প্রতিবাদ করলেও হেনস্তার জন্য দায়ীদের বিরুদ্ধে ব্যবস্থা নিতে দেখা যায়নি পুলিশকে। এ অবস্থায় ধর্মঘট আহ্বানকারীরা সড়ক পরিবহন ও সেতু মন্ত্রণালয়ে আগামী ৩ নভেম্বর নোটিশ পাঠাচ্ছে। ৩ নভেম্বর থেকে ২১ দিনের মধ্যে সড়ক পরিবহন আইনের ধারা সংশোধন না হলে আবার ৯৬ ঘণ্টার ধর্মঘট আহ্বান করবে তারা।